  Виталий Пронин Удмуртиысь тодмо суредась-усточи Зоя Лебедева секыт адӟонэ вуиз: Пичи Пурга ёросысь Брангуртысь юртэз ӝуаз. Тылпу кысӥсьёслэн ивортэмзыя, «горд атас» потэм корка пушкысь гур бордысь. Брангурт поселениысь кивалтӥсьёс секыт учыре шедем нылкышнолы юрттэт сётӥзы: Зоя Лебедевалы висъямын улон сэрег. Но со огдырлы гинэ улыны чакламын, соин ик укно рамаос но одӥг полэс гинэ пуктылэмын.  «Удмуртлык» группае пырись егитъёс Зоя Лебедевалы юрттоно кариськизы. Суредасьлы огдырлы висъям интыез соос быгатэмзыя тупатъязы-выльдӥзы, шуныт каризы. Та ужрадэ удмурт егитъёс гинэ ӧвӧл, Удмурт кун университетысь поляк кылэз дышетонъя кафедраысь дышетӥсьёс Петр Палган но Мирелла Мазур пыриськизы. Кызьы ивортӥз «Удмуртлык» группалэн ёзчиез Алексей Шкляев, тылӝуын суредасьлэн юртэз гинэ ӧз быры, пеньӟиз солэн коллекциез но - 200-лэсь ятыр арбериос! Суредась гуртаз чакла вал ӵапак со арбериослэсь арт-центр кылдытыны...- Зоя Лебедевалэсь секыт югдуре шедемзэ тодэммы бере ивор пуктӥмы «Вконтакте» социальной сетьысь «Удмуртлык» группае, - шуэ Алексей Шкляев. - Тодамы вайимы вашкала удмурт сямез - веме каронэз. Юрттыны мылкыд кариз 13 адями, но азьланяз соослэн лыдзы будоз. Угось адямиос тунсыкъясько, юанъёс сётъяло.«Удмуртлык» группае пырисьёс оско: зӧк кисыё адямиос но уз палэнске юрттонлэсь. Со понна Facebook сетьын усьтэмын ӟеч уж лэсьтонъя аукцион. Отын вузаны пуктэмын Зоя Лебедевалэн киужъёсыз. Та нуналлы тодмо ини: солэсь киын лэсьтэм шудонзэ 500 манетэн басьтӥз филология наукаосъя доктор Василий Ванюшев. Оскиськом, аукционэ пыриськыны мылкыд карисьёслэн лыдзы уноялоз, оско «Удмуртлык» группаысь егитъёс. Соос сюлмасько Брангуртэ волонтёръёсты кыскон пумысен но - соос Зоя Лебедевалэсь улон сэрегзэ толлы ӟечгес дасясалзы.Наталья Седова. Теги: ПичиПурга УдГУ  